Elkészült a Kollégiumi út felújítása, ami lökést adhat a már ott működő vállalkozások fejlődéséhez, és aminek segítségével újabb cégek települhetnek az út mellé. A projektre az Európai Unió 800 millió forintot adott, ezt 250 millió forint önrésszel egészítette ki az önkormányzat.

A felújítást az elmúlt évek egyik legfontosabb iparterület fejlesztési projektjének nevezte Nagy Sándor alpolgármester. A Kollégiumi utat a Dorozsmai és a Fonógyári út között 1675 méter hosszan, 8,5 méter szélességben újították fel, aszfaltozták le. A munka áprilisban kezdődött, és november végére fejeződött be. A 3-3 méter széles, 2×1 forgalmi sáv mellett 1,25 méter széles zárt kerékpársávot alakítottak ki mindkét irányban. Az út mellett mindkét oldalon 1,5 méter széles, aszfaltos burkolatú, akadálymentes gyalogjárda épült.

Figyeltek arra, hogy az út megjelenésében is illeszkedjen a Zöld Város Programba. Így a Kollégiumi út tömegközlekedéssel is megközelíthető: 5 autóbusz-megállóhelyet alakítottak ki, akadálymentes járdakapcsolattal, a peronra bevezető taktilis sávval, padokkal, utasvárókkal és kerékpártámaszokkal. A fejlesztés részeként kiépült a közvilágítás, a csapadékvíz-elvezető csatorna, és rendezett zöldterületet is kapott az út.

Az önkormányzat kivitelezésében telepítettek a Fonógyári és Kollégiumi út kereszteződésében jelzőlámpákat is. Ezenkívül a város az év elején közel 650 méter hosszan szennyvízcsatornát építtetett ki a terület ellátására. A projekt része volt a Kollégiumi út két végénél lévő csomópont – a Fonógyári úti kereszteződés és a Dorozsmai úthoz való csatlakozás – átépítése is. Ezeket az önkormányzat konzorciumi partnereként a Magyar Közút Nonprofit Zrt. valósította meg.

Az alpolgármester elmondta, már megkezdődtek az egyeztetések a Volánnal, azt vizsgálják, hogyan tudnák az egyik dorozsmai járatot erre terelni, hogy a fejlesztés a tömegközlekedéssel munkába járók érdekeit minél erőteljesebben szolgálja.

Az iparterületi útfejlesztés folytatását is tervezik. A Kollégiumi úttól északra lévő területeken folynak a tervezési munkák az úthálózat bővítésére, korszerűsítésére vonatkozóan, a fenntartható közlekedési módokat itt is szem előtt tartva. Nagy Sándor kiemelte, az eddigi visszajelzések alapján a útépítés megindította a beruházási kedvet, megindult a telekforgalom, több cég már új beruházási tervekkel is jelentkezett.

Nyitókép: Szűcs Dániel / Szegeder